**Høring om vision på fritids- og ungdomsskoleområdet (UngiAarhus)**

De fritidspædagogiske tilbud i Aarhus (UngiAarhus) kan tilbyde noget særligt i forhold til børn og unges fritidsliv. Tilbuddene er er en vigtig pædagogisk og fysisk ramme for børn og unges fællesskaber - både lokalt og på tværs af byen. Tilbuddene har dermed en stor betydning for mange børn og unges dannelse som hele mennesker.

Med det afsæt, har jeg som rådmand i Børn og Unge igangsat et arbejde med at udarbejde en vision for fritids- og ungdomsskoleområde (UngiAarhus). Dette er sket i en inddragende proces. Min hensigt er, at vi sammen skal blive klogere på den fælles kerne i fritidspædagogikken i Aarhus Kommune og på hvordan vi kan udvikle fritidsområdet, så det opleves som relevant og attraktivt for børn og unge anno 2020. Høringsmaterialet for UngiAarhus finder du via dette [link (FU)](https://deltag.aarhus.dk/hoering/ny-fritidspaedagogisk-vision-ungiaarhus).

Denne proces har vi både gennemført på SFO-området og på Fritids- og ungdomsskoleområdet. Jeg vil derfor også anbefale jer at læse høringsmaterialet om SFO-området, for at se høringsmaterialet på fritidsområdet i en helhed, men det er ikke en forudsætning for forståelsen af dette materiale. Materialet om SFO-området finder du via dette [link (SFO)](https://deltag.aarhus.dk/hoering/ny-fritidspaedagogisk-vision-sfo)

**Hvad er er fritids-og ungdomsskolen i Aarhus?**

De almene tilbud indenfor fritids- og ungdomsskoleområdet i Aarhus er for børn og unge fra 4. klasse til 17 år. Fritidsklubberne er målrettet børn i alderen 4. og 6. klasse, hvor ungdomsklubberne og ung­domsskolen er målrettet børn og unge i alderen 7. klasse til 17 år. Børn og unge med fysisk og psykisk funkti­onsnedsættelse kan benytte fritids- og ungdomsskoleområdets tilbud til og med det 20. år. Herudover består tilbuddene i UngiAarhus af de pædagogisk ledede legepladser, ungemiljøer og bydækkende tilbud til børn og unge på tværs af byen (afsnit skal justeres).

**Forslaget om vision for UngiAarhus**

Mit fokus som rådmand har været, at den ny vision for fritidsområdet skal bidrage til at gøre fritidstilbuddene attraktive og vedkommende for børn og unge, og deres forældre. Visionen skal også have faglig tyngde og opleves som relevant og meningsfuld af de medarbejdere og ledere, som skal arbejde med den i praksis. Men ikke mindst, har jeg fokus på at den faglige udvikling af området også afspejler det børnene og de unge, synes er vigtigt i forhold til deres fritidstilbud.

Vi har derfor gennemført en visionsproces, hvor mange af jer samt mere end 250 børn og unge har bidraget med gode input og forslag. Vi har også inddraget forskere og anden viden udefra om børn og unge samt det det fritidspædagogiske felt. Det har været utroligt spændende at følge og tage del i. Det materiale, der her er udsendt i høring og ikke mindst alle de samtaler om fritidspædagogik, der ligger til grund for materialet, er et virkeligt godt afsæt for at styrke fritidsområdet i Aarhus. Høringsmaterialet understøtter dermed den videreudvikling af fritidsområdet og fritidspædagogikken som jeg gerne vil stå for som rådmand.

**Introduktion til høringsmaterialet for UngiAarhus**

Med det afsæt er der blevet udarbejdet et handlingskatalog samt en vision for UngiAarhus. Der er desuden sket en opdatering af den tidligere vedtagne FU-plan ligesom der er set på, hvilke økonomiske håndtag, der kan anvendes til at understøtte visionen.

Endelig er der som opfølgning på budget 2020 udarbejdet en vurdering af tiltaget om nedsat kontingent i de udsatte boligområder.

Det er således et omfangsrigt materiale der her sendes i høring. I er selvfølgelig velkomne til at forhold jer til de dele som I finder mest relevante, men for overblikkets skyld er nedenfor et kort oprids af indholdet i de enkelte dokumenter.

**Bilag om ny vision UngiAarhus:**

* Fælles fritidspædagogisk vision og vision for UngiAarhus: Dette bilag på 6 sider, beskriver kort den nyorientering af fritids- og ungdomsskoleområdet, som materialet lægger op til. Både overordnet, men også med de mest centrale forslag til konkrete handlinger. Målgruppen for bilaget er alle.
* Handlingskatalog for ny vision for UngiAarhus: Dette bilag på 10 sider er en samlet oversigt over de konkrete forslag, der foreslås besluttet og gennemført for at understøtte den retning som foreslås med visionen. Målgruppen for bilag er alle.
* Opdateret FU-plan: FU-Planen er det samlede faglige og lovgivningsmæssige grundlag for Fritids- og ungdomsskoleområdet i Aarhus (40 sider). I FU-planen ses visionen i sammenhæng med børne-og ungepolitikken og andre relevante politiker og strategier i Aarhus Kommune. Herunder beskrives det fælles faglige grundlag for UngiAarhus (Kvas-Vital). Bilaget er for alle, men henvender sig i form og indhold mest til professionelle.

**Bilag om principper for budgettildeling til UngiAarhus**

I bilaget præsenteres en række forslag til økonomiske håndtag, der kan indarbejdes i økonomi tildelingsmodelen på fritids-og ungdomsskoleområdet med henblik på at understøtte den nyorientering, der foreslås i forslag til ny fritidspædagogisk vision for UngiAarhus.

Reduceret kontingent i de udsatte boligområder

Der er i dokumentet peget på to scenarier for, hvilke klubber der fremadrettet skal have nedsat kontingent. I høringssvaret må I gerne tilkendegive, hvilket scenarie I foretrækker.

**Høringsprocessen**

Frist for fremsendelse af høringssvar er **den 13. januar 2021 kl. 10:00.** I skal uploade jeres høringssvar på høringsportalen via dette [link](https://deltag.aarhus.dk/hoering/ny-fritidspaedagogisk-vision-ungiaarhus).

Der vil være en **virtuel gennemgang** af høringsmaterialet om ny vision for UngiAarhus, samt mulighed for at stille afklarende spørgsmål den **7. december kl. 17.30-18.30.** Alle interesserede kan tilgå mødet via dette [link](https://teams.microsoft.com/l/meetup-join/19%3ameeting_Y2U1MWM2YTktMjg5NS00NWJiLTljMjctMjdjYjlmMjdkNDNh%40thread.v2/0?context=%7b%22Tid%22%3a%227d66e379-7f94-41f8-a2ba-fc9740f2faa0%22%2c%22Oid%22%3a%22c593fa6a-7ab6-46b6-99d7-9e4d47e89283%22%7d) til Teams mødet.

Til understøttelse af høringen er ligeledes medsendt et **diasoplæg**, som kan bruges til understøttelse af samtaler om høringsmaterialet i bestyrelser eller sammen med medarbejdere mv. Der er også vedlagt et bilag med **inspiration** til spørgsmål, der kan understøtte jeres drøftelser om materialet samt jeres høringssvar.

Når høringsprocessen er afsluttet, vil der blive udarbejdet en byrådsindstilling om ny vision for Fritids- og ungdomsskoleområdet (UngiAarhus).

Spørgsmål vedrørende vision og handlingskatalog kan rettes til Jesper Callesen. Mail: [jcal@aarhus.dk](mailto:jcal@aarhus.dk) tlf.: 40124459

Spørgsmål vedrørende budgettildeling og nedsat kontingent kan rettes til Anders Hovmark. Mail: [aho@aarhus.dk](mailto:aho@aarhus.dk) tlf.: 40163945

Jeg ser frem til at læse jeres kommentarer og input til, hvordan I ser fremtidens fritids- og ungdomsskoletilbud i Aarhus.

Med venlig hilsen

Thomas Medom

Rådmand Børn og Unge

**Bilagsoversigt over høringsmaterialet:**

* Høringsbrev
* Fælles fritidspædagogisk vision samt vision for UngiAarhus
* Handlingskatalog for UngiAarhus
* Opdateret FU-plan
* Økonomiske håndtag til understøttelse af ny FU-vision
* Notat med to scenarier for nedsat kontingent i udsatte boligområder
* PowerPoint oplæg
* Skema: Inspiration til drøftelser og udarbejdelse af høringssvar
* Høringsliste